Úvod
	Nelegálna práca a nelegálne zamestnávanie predstavujú závažný celospoločenský problém, keďže nepriaznivo ovplyvňujú príjmovú aj výdavkovú časť štátneho rozpočtu, skresľujú údaje o počte nezamestnaných osôb, ako aj iné štatistické údaje národnej ekonomiky. Na druhej strane sa zamestnanec vykonávaním nelegálnej práce pripravuje o celý rad sociálnych istôt, nepožíva právnu ochranu z nelegálneho pracovnoprávneho vzťahu (právo na poskytnutie mzdy, dodržiavanie dĺžky pracovného času, dovolenky, stravovania, odškodnenie poškodenia zdravia, poskytnutie osobných ochranných prostriedkov a celý rad ďalších pracovnoprávnych nárokov).  
Jedným z hlavných nástrojov boja proti nelegálnemu zamestnávaniu a nelegálnej práci je inšpekčná činnosť a poskytovanie informácií a právnych rád v rozsahu stanovenom zákonom č. 95/2000 Z. z. o inšpekcii práce a o zmene a doplnení niektorých zákonov v znení neskorších predpisov.
Poradenstvo je poskytované tak zamestnancom, ktorým lepšia informovanosť o právnych predpisoch umožňuje vyvíjať efektívnejšie tlak na zamestnávateľa pri vzniku pracovného pomeru, ako aj zamestnávateľom, nakoľko v mnohých prípadoch dochádza k porušovaniu zákazu nelegálneho zamestnávania z ich strany v dôsledku neznalosti príslušných právnych noriem. 
Efektívnym nástrojom potierania nelegálnej práce a nelegálneho zamestnávania sa v poslednom období stáva vydávanie potvrdení o tom, že zamestnávateľ neporušil zákaz nelegálneho zamestnávania, ktoré sú nevyhnutnou podmienkou žiadosti o štátnu pomoc alebo účasti vo verejnom obstarávaní.
	
I.	Východiská vyhľadávania a potierania nelegálnej práce a nelegálneho zamestnávania
	Kontrola nelegálnej práce a nelegálneho zamestnávania, vrátane ich vyhľadávania a potierania, má právnu oporu v zákonných úpravách. Zákon č. 95/2000 Z. z. o inšpekcii práce a o zmene a doplnení niektorých zákonov v znení neskorších predpisov bol s účinnosťou od 1.júla 2006 nahradený zákonom č.125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov. Ďalej je to zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov, ktorý nadobudol účinnosť 1. apríla 2005 (ustanovenie čl.II a čl.V - účinnosť 1. februára 2006). Podporne riešia uvedenú problematiku aj niektoré uznesenia vlády SR, najmä uznesenie vlády č. 366 z 25.04.2001 a uznesenie vlády SR č. 1099/2001.
	Právomoci v oblasti kontroly nelegálnej práce, nelegálneho zamestnávania, ich vyhľadávanie a potieranie sú dané kontrolným orgánom v rozsahu ich pôsobnosti podľa príslušných kompetenčných zákonov. Kontrolu nelegálnej práce a nelegálneho zamestnávania vykonávajú orgány inšpekcie práce,  Ústredie práce, sociálnych vecí a rodiny SR (ďalej len „ústredie práce“) a úrady práce, sociálnych vecí a rodiny (ďalej „úrad práce“), daňové orgány Ministerstva financií SR, sekcia ekonomickej kontroly a sťažností Ministerstva zdravotníctva SR a Prezídium policajného zboru Ministerstvo vnútra SR. Kontrolná činnosť v oblasti vyhľadávania a potierania nelegálnej práce a nelegálneho zamestnávania bola vykonávaná v intenciách príslušných legislatívnych úprav.

II.	Kontrolná činnosť a zistenia orgánov inšpekcie práce 
Cieľom vyhľadávania a potierania nelegálnej práce a nelegálneho zamestnávania bola eliminácia využívania pracovnej sily bez uzatvoreného pracovnoprávneho vzťahu, bez splnenia si oznamovacej povinnosti voči Sociálnej poisťovni, bez povolenia na prechodný pobyt na účely zamestnania a povolenia na zamestnanie, prípadne bez uzatvorenia inej zmluvy podľa Obchodného, resp. Občianskeho zákonníka. 
Inšpekcia práce so zameraním na vyhľadávanie a potieranie nelegálnej práce a nelegálneho zamestnávania bola v 1. polroku 2006 vykonávaná v rámci:
•	plánovaných celoslovenských úloh na rok 2006
•	plánovaných krajských úloh na rok 2006
•	šetrenia podnetov právnických a fyzických osôb
•	rozhodnutia inšpektorátov práce na základe konkrétnych poznatkov získaných inšpektormi práce pri výkone inšpekcie
Výkon inšpekcie práce bol orientovaný najmä na subjekty v oblasti stavebníctva, obchodu a služieb, subjekty prevádzkujúce hotely a reštauračné zariadenia. 
Národný inšpektorát práce usmerňoval a koordinoval výkon kontroly nelegálnej práce a nelegálneho zamestnávania v rámci sústavy inšpekcie práce a podľa potreby aj vo vzťahu k ďalším zainteresovaným orgánom a inštitúciám. Pri dozore nelegálnej práce a nelegálneho zamestnávania sa využívala spolupráca s ostatnými inštitúciami verejnej a štátnej správy, ako sú ústredie práce, Policajný zbor SR a Sociálna poisťovňa.
	Spolupráca s Policajným zborom SR spočívala v zaisťovaní pracovísk pri kontrole nelegálnej práce a nelegálneho zamestnávania na stavbách, v aktívnej pomoci pri preukazovaní totožnosti kontrolovaných osôb na pracovisku a tiež pri marení výkonu inšpekcie práce. Častá bola spolupráca s obecnými úradmi a miestnou samosprávou, najmä pri overovaní a zisťovaní neohlásených prevádzok v katastri obce. Spolupráca s okresnými súdmi – obchodným registrom a oddeleniami živnostenského podnikania obvodných úradov bola na úrovni poskytovania informácií.
	V prvom polroku 2006 sa zintenzívnila spoluprácami so zahraničnými partnermi v rámci Európskej únie pri potieraní nelegálnej práce a nelegálneho zamestnávania. Táto spolupráca vychádza z článku 4 smernice č. 96/71/ES o vysielaní pracovníkov v rámci poskytovania služieb a zo záverov rokovaní zástupcov Európskej komisie so zástupcami členských štátov Európskej únie a spočíva predovšetkým v poskytovaní informácií o zamestnávateľských subjektoch so sídlom v Slovenskej republike, ktoré vysielajú svojich zamestnancov na výkon práce do niektorého členského štátu Európskej únie (najmä v poskytovaní údajov o zamestnancoch nahlásených v registri Sociálnej poisťovne), ako aj v poskytovaní právnych informácií o pracovných podmienkach  v Slovenskej republike. 
	V priebehu prvého polroka 2006 zaregistroval Národný inšpektorát práce 10 takýchto žiadostí o spoluprácu, a to zo Spolkovej republiky  Nemecko a  Francúzska. Najčastejšie boli požadované údaje o počte zamestnancov prihlásených do registra Sociálnej poisťovne a o vystavení potvrdenia o vyslaní (formulár E101). 
Ďalšie požadované informácie boli zisťované priamo príslušnými inšpektorátmi práce, pričom sa jednalo o tieto údaje:
-	či zamestnávateľ legálne prevádzkuje činnosť na území Slovenskej republiky,
-	či skutočne existuje pracovnoprávny vzťah medzi zamestnávateľom a zamestnancami uvedenými v žiadosti,
-	či zamestnávateľ vykonáva niektoré dôležité činnosti na území Slovenskej republiky (napr. dátum založenia spoločnosti, obrat...),
-	informácie o vyslaní zamestnancov,
-	informácie o pracovných podmienkach dohodnutých v pracovných zmluvách zamestnancov uvedených v žiadosti.
V jednom prípade sa žiadosť týkala poskytnutia informácie o existencii ekvivalentu skutkových podstát priestupkov podľa nemeckého zákona o vysielaní zamestnancov v právnom poriadku Slovenskej republiky.

II. 1 Výsledky kontroly
	Za 1. polrok 2006 bol počet všetkých výkonov 15 478  čo predstavuje 110 912,8 hodín. Podiel kontroly nelegálneho zamestnávania na počte všetkých výkonov bol 20,65%, čo predstavuje 8,34% z celkového počtu hodín venovaných všetkým výkonom.
	V dlhodobo problémových oblastiach - obchod a služby, reštauračné a hotelové zariadenia, priemyselná výroba a stavebníctvo - bolo vykonaných 3 196 kontrol nelegálneho zamestnávania, čo reprezentuje 9 252,2 hodín výkonu. 
	V prvom polroku 2006 bolo skontrolovaných 14 247 osôb prítomných na pracoviskách, pričom bolo zistených 528 nelegálne zamestnaných osôb, z toho 245 žien, 7 mladistvých a 9 cudzincov. Najväčší počet porušení zákona č. 82/2005 Z. z. bolo zistených v tom, že zamestnávatelia si nesplnili oznamovaciu povinnosť voči Sociálnej poisťovni – 418 prípadov (z toho 192 žien). Zamestnávanie bez pracovnoprávneho vzťahu bolo zistené v 102 prípadoch (z toho 52 žien). 
	Kontrola nelegálnej práce, kontrola nelegálneho zamestnávania bola v 1. polroku 2006 v prevažnej miere zameraná na zamestnávateľské subjekty s počtom zamestnancov 1 - 9, 10 - 49. V uvedených subjektoch bolo skontrolovaných 9 726 osôb. Z toho u fyzických osôb 3 311 osôb a u spoločností s ručením obmedzeným 5 387 osôb. Najvyšší počet skontrolovaných osôb podľa OKEČ bol v odvetví priemyselnej výroby 2 810 a obchodu 2 538.
	V predmetnej skupine zamestnávateľských subjektov s počtom zamestnancov 1-9, 10 - 49 bolo 201 osôb nelegálne zamestnaných u fyzických osôb a 176 osôb nelegálne zamestnaných bolo v spoločnostiach s ručením obmedzeným. Podľa OKEČ v skupine zamestnávateľských subjektov s počtom zamestnancov 1 - 9, 10 – 49 najviac nelegálne zamestnaných 119 osôb bolo v odvetví obchodu. V odvetví nehnuteľnosti, obchod a výskum bolo nelegálne zamestnaných 86 osôb, v odvetví stavebníctva 72 osôb.
	Za nedostatky zistené pri kontrole so zameraním na vyhľadávanie a potieranie nelegálneho zamestnávania bolo navrhnutých celkom 135 postihov v celkovej výške 1 612 500,- Sk.
	Najviac postihov - 83 bolo navrhnutých zamestnávateľským subjektom s počtom zamestnancov 1 – 9, pričom z toho až v 81 prípadoch boli navrhnuté postihy podnikateľom – fyzickým osobám (57 prípadov v celkovej sume 548 500,- Sk) alebo spoločnostiam s ručením obmedzeným (24 prípadov v celkovej sume 295 000,- Sk).
	Podľa odvetví – OKEČ bolo navrhnutých 41 postihov vo výške 465 000,- Sk v odvetví veľkoobchod a maloobchod. S druhým najvyšším počtom postihov 27 v celkovej sume 301 500,- Sk nasledovalo odvetvie hotelov a reštaurácií.

III.	Kontrolná činnosť a zistenia Ústredia práce, sociálnych vecí a rodiny a úradov práce, sociálnych vecí a rodiny
Kontrolná činnosť ústredia práce a úradov práce zameraná na vyhľadávanie a potieranie nelegálnej práce a nelegálneho zamestnávania bola od 01.01.2006 do 30.06.2006 vykonávaná v rámci:
•	plánov kontrolnej činnosti na I. polrok 2006 
•	šetrenia písomných podnetov právnických a fyzických osôb
•	šetrenia podnetov oznámených na bezplatnú telefónnu linku na oznamovanie konkrétnych prípadov zneužívania sociálneho systému, resp. podozrenia zo zneužívania a podvodov, zriadenú na ústredí práce
•	rozhodnutia generálneho riaditeľa ústredia práce, resp. riaditeľov úradov práce.

III. 1 Výsledky kontroly
V I. polroku 2006 bolo zamestnancami oddelení kontroly úradov práce vykonaných celkom 2 705 kontrol, zameraných na dodržiavanie ustanovení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov, pričom bolo skontrolovaných celkom 7 127 osôb (tabuľkový prehľad  v prílohe). 
 	V I. polroku 2005 bolo vykonaných celkom 10 660 kontrolných akcií, pričom bolo zistených 574 zamestnávateľských subjektov, ktorí nelegálne zamestnávali 839 osôb a bolo uložených celkom 405 pokút vo výške 3 326 500,- Sk.
V tejto súvislosti je potrebné podotknúť, že vysoká intenzita kontrol v I. polroku 2005 bola  v znamení akcií VIETOR1, VIETOR 2, ktoré boli vyhlásené Ministerstvom práce, sociálnych vecí a rodiny SR a akcií, zameraných na reštauračné zariadenia a nočné podniky, pod názvom Nočné svetlo 1 a Nočné svetlo 2, vyhlásených generálnym riaditeľom ústredia práce. Tieto akcie boli vykonané vo všetkých krajských mestách v nočných hodinách (Porovnanie obdobia I. polroka 2005 a obdobia I. polroka 2006 je uvedené v prílohách).
Z celkového počtu 2 705 skontrolovaných zamestnávateľských subjektov v období január až jún 2006 bolo zistených 161 zamestnávateľov, ktorí zamestnávali nelegálne, čo predstavuje 5,95%. Z toho bolo zistených 6 agentúr na sprostredkovanie zamestnania za úhradu a 6 agentúr dočasného zamestnávania, ktoré nesprostredkovávali zamestnanie v súlade so zákonom o službách zamestnanosti (§ 2 ods. 5 zákona č. 82/2005 Z. z.). 
Z celkového počtu 7 127 skontrolovaných osôb bolo nelegálne zamestnávaných 259 osôb, čo predstavuje  3,6 %.
Najvyšší počet zamestnávateľov, ktorí nelegálne zamestnávali zamestnancov, bol zistený úradmi práce v okresoch Lučenec (19), Topoľčany a Martin(11), Nové Zámky a Žilina (9). Celkovo bol najvyšší počet nelegálne zamestnávaných osôb zistených úradmi práce v okresoch Topoľčany (28), Lučenec (23), Galanta (17), Brezno (16) a Kežmarok (16) (Prehľad zistení podľa regiónov je uvedený v prílohe).
Z celkového počtu zistených nelegálne zamestnávaných osôb bolo zistené nelegálne zamestnávanie 10  cudzích štátnych príslušníkov a 32 uchádzačov o zamestnanie (ďalej „UoZ“), z toho poberajúcich sociálne dávky 15 UoZ. Na základe uvedených zistení bolo vyradených z evidencie uchádzačov o zamestnanie 11 UoZ v súlade s § 6 ods.2 písm. d) zákona č. 5/2004 Z. z. o službách zamestnanosti. Zistení UoZ, ktorí sú poberateľmi dávky v hmotnej núdzi, boli oznámení odboru sociálnych vecí príslušného úradu práce za účelom preverenia trvania nároku na túto dávku (Štruktúra odhalených nelegálne zamestnávaných je uvedená v prílohe).
	Kontroly boli vykonané v stavebníctve (197 kontrol), v poľnohospodárstve (32), v drevospracujúcom priemysle a lesnom hospodárstve (86), v reštauračných a pohostinských službách (460), v ostatných službách (maloobchod, kaderníctvo, kúpele - 1 340), na trhoviskách (24) a v iných prevádzkach (pekárne, opravovne, výroba PC súčiastok, záhradníctvo -  566). Celkovo bolo vykonaných  2 705 kontrol.
	Nelegálne zamestnávanie sa podľa zistenia jednotlivých úradov práce najčastejšie vyskytovalo v nasledovných odvetviach: 
Ostatné služby 					    	50 %  úradov práce
Reštauračné a pohostinské služby			25 %  úradov práce
Stavebníctvo						11,1 %  úradov práce
Drevospracujúci priemysel a lesné hospodárstvo	  8,3 %  úradov práce
Poľnohospodárstvo					  2,8 %  úradov práce
Iné							   	  2,8 %  úradov práce
Úrady práce na základe kontrolných zistení vydali v zmysle § 68 ods. 5 a § 68a zákona č. 5/2004 Z. z. o službách zamestnanosti a o zmene a doplnení niektorých zákonov (ďalej len zákon č. 5/2004) a v zmysle § 7 zákona č. 82/2005Z. z. o nelegálnej práci a nelegálnom zamestnávaní a o zmene a doplnení niektorých zákonov za obdobie 1. polroka 2006 celkom 149 rozhodnutí o uložení pokuty v celkovej výške 1 372 500,- Sk. Pri stanovovaní výšky pokút kontrolné orgány prihliadali na závažnosť zistených nedostatkov a na závažnosť ich následkov (v zmysle  § 68a ods. 2 zákona č. 5/2004). (Štruktúra pokút je uvedená v prílohe)
Pokuty uložené v zmysle ust. § 68a zákona č. 5/2004 (správne delikty)
Najnižšia pokuta bola uložená vo výške 500,-Sk. Najvyššiu pokutu uložil Úrad práce, sociálnych vecí  a rodiny v Žiline vo výške 250 000,-Sk právnickej osobe, za zavinené porušenie § 26, § 29 ods. 1 a ods. 3 zákona č. 5/2004 o službách zamestnanosti a o zmene a doplnení zákonov v znení neskorších predpisov, § 2 ods. 5 a § 3 ods. 2 zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov. Kontrolovaný subjekt vykonával činnosti sprostredkovania zamestnania za úhradu a činnosti agentúry dočasného zamestnávania, na ktoré nemal povolenie. K užívateľskému  zamestnávateľovi prideľoval svojich zamestnancov, ktorých nezamestnával  v pracovnom pomere na základe pracovných zmlúv, ale v pracovnom vzťahu, t.j. mal s nimi uzatvorené dohody o vykonaní práce alebo dohody o brigádnickej práci študentov. Kontrolovaný subjekt vykonával zrážky z odmeny dočasným zamestnancom ako manipulačný poplatok vo výške 60,- Sk. Taktiež za zaevidovanie prihlášky na  prácu vyberal kontrolovaný subjekt manipulačný poplatok vo výške 70,- Sk od záujemcu o prácu. Rozhodnutie o uložení pokuty je právoplatné. 
Druhú najvyššiu pokutu vo výške 100 000,-Sk uložil Úrad práce, sociálnych vecí  a rodiny v Nových Zámkoch subjektu za vykonávanie sprostredkovania zamestnania za úhradu bez povolenia, pričom pred sprostredkovaním zamestnania vybral poplatok preukázateľne od 308 občanov. Subjekt podal odvolanie voči rozhodnutiu o uložení pokuty.
Pokuty uložené v zmysle § 68 ods.5 zák. č. 5/2004 (poriadkové)
Najviac poriadkových pokút za marenie výkonu kontroly uložil Úrad práce, sociálnych vecí a rodiny Martin – celkom 4 pokuty.  
Pokuty uložené v zmysle ust. § 7 zákona č. 82/2005 (priestupok):
Najnižšia pokuta navrhnutá pre zamestnanca bola vo výške 100,- Sk a najvyššia vo výške 1 000,- Sk.
Za prvý polrok 2006 bolo uhradených 72 pokút v sume 335 600,- Sk. Od účinnosti zákona (1. 4. 2005) bolo do 30. 6. 2006 celkovo uhradených 679 pokút vo výške 3 523 250,- Sk.

IV.	 Kontrolná činnosť a výsledky kontroly iných orgánov
a)	Ministerstvo financií SR - Daňové riaditeľstvo SR
Daňové orgány priebežne v rámci výkonu správy daní v zmysle zákona č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov (ďalej len „zákon o správe daní a poplatkov“) vykonávajú činnosť pri ktorej získavajú rôzne informácie dôležité pre správne vyrubenie dane. Medziiným prihliadajú aj na skutočnosti súvisiace s možným výskytom nelegálneho zamestnávania za účelom správneho vyrubovania dane z príjmov zo závislej činnosti, resp. za účelom vyhľadávania daňových subjektov, ktoré si nesplnili voči daňovým orgánom registračnú povinnosť pre účely dane z príjmov zo závislej činnosti. V prípade, že pri svojej činnosti zistia skutočnosti, ktoré poukazujú na porušovanie právnych predpisov v oblasti pracovného a sociálneho práva, informujú s prihliadnutím na ustanovenie §23 – Daňové tajomstvo zákona o správe daní a poplatkov príslušné orgány o zistených skutočnostiach.
	V priebehu prvého polroka 2006 bolo daňovými orgánmi vykonaných celkom 164 zisťovaní zameraných na odhaľovanie nelegálnej práce, najčastejšie formou miestnych zisťovaní v zmysle §14 zákona o správe daní a poplatkov v miestach predaja tovaru, poskytovania služieb, vykonávania prác ap., ale tiež v rámci vykonávaných daňových kontrol v zmysle §15 zákona o správe daní a poplatkov alebo v rámci vyhľadávacej činnosti v zmysle §34 zákona o správe daní a poplatkov. Z toho jedna kontrolná akcia, vykonaná formou miestneho zisťovania v zmysle §14 zákona o správe daní a poplatkov, prebehla za súčinnosti polície a príslušného úradu práce.
	Výkon 164 zisťovaní uskutočnených v prvom polroku 2006 viedol v piatich prípadoch k odhaleniu porušovania platných právnych predpisov. V týchto prípadoch bolo zistené, že daňový subjekt zamestnával osoby bez uzatvorených pracovných zmlúv, resp. dohôd.  Zistené skutočnosti boli oznámené ústrediu práce.
 
b)	Ministerstvo zdravotníctva SR
Ministerstvo zdravotníctva SR, sekcia ekonomickej kontroly a sťažností v prvom polroku 2006 v rámci svojej kontrolnej činnosti vykonala kontrolu zameranú na zisťovanie a potieranie nelegálnej práce v súlade s plnením uznesenia vlády č. 524/2001 v nasledovných zariadeniach:
-	Martinská fakultná nemocnica Martin
-	Fakultná nemocnica s poliklinikou Banská Bystrica
V uvedených zariadeniach nebolo zistené vykonávanie nelegálnej práce.

c)	Ministerstvo vnútra SR - Prezídium policajného zboru
Rezort Ministerstva vnútra SR – Prezídium policajného zboru vykonalo v priebehu prvého polroka 2006 samostatne 4306 kontrol nelegálnej práce a nelegálneho zamestnávania. U 5462 kontrolovaných zamestnávateľských subjektov bolo zistených 89 osôb nelegálne zamestnaných. Za zistené nedostatky bolo uložených 171 postihov v sume 283 600,- Sk.

V.	Závery

Napriek tomu, že prijatie zákona č. 82/2005 Z. z. bolo významným krokom v boji proti nelegálnej práci a nelegálnemu zamestnávaniu, naďalej badať častý výskyt nelegálnej práce a nelegálneho zamestnávania, k čomu prispieva celý rad faktorov, a to najmä ekonomických a sociálnych.
V ekonomickej oblasti je to najmä úroveň daňového a odvodového zaťaženia podnikateľských subjektov, ktorá v súčasnej dobe je jedným z najvýraznejších motivujúcich prvkov vedúcich k existencii nelegálnej práce a nelegálneho zamestnávania. V neposlednom rade sem patrí aj administratívna záťaž, ako aj úroveň hospodárskeho rozvoja regiónu, a to najmä nerovnováha medzi dopytom a ponukou práce v rámci lokálneho trhu práce. Najväčšie rozdiely pritom možno pozorovať medzi Bratislavou a regiónmi východného Slovenska. 
V sociálnej oblasti je to vzťah spoločenských noriem a tradícií k prejavom nelegálnej práce a nelegálneho zamestnávania, ako aj stále pretrvávajúci nízky stupeň právneho vedomia určitých skupín obyvateľstva.
Najviac problematickými odvetviami v oblasti dodržiavania zákazu nelegálnej práce a nelegálneho zamestnávania aj v prvom polroku 2006, rovnako ako v predchádzajúcom období, zostávajú predovšetkým veľkoobchod a maloobchod, hotely a reštaurácie, priemysel a stavebníctvo.
Úrady práce vo väčšine prípadov konštatujú zodpovednejší prístup zamestnávateľov k oznamovacej povinnosti voči Sociálnej poisťovni. Z celkového počtu 46 úradov práce, 9 úradov práce nezistilo v priebehu 1. polroka 2006 nelegálnu prácu ani nelegálne zamestnávanie. Túto skutočnosť ovplyvnilo aj to, že od účinnosti zákona o nelegálnej práci a nelegálnom zamestnávaní uplynul viac ako rok. Ďalšia skutočnosť, ktorá ovplyvnila správanie sa podnikateľských subjektov v tejto oblasti, je medializácia celoslovenských akcií, ktoré prebehli v roku 2005 a dostali sa do ich povedomia, najmä hrozba možných finančných postihov za porušenia zákona.
Inšpekcia práce a úrady práce odhalili aj niektoré problémové oblasti pri vyhľadávaní a potieraní nelegálnej práce a nelegálneho zamestnávania. Ide najmä o technické a organizačné zabezpečenie výkonu kontrol z hľadiska nedostatočnej spoľahlivosti databázy Sociálnej poisťovne, najmä v súvislosti s preverovaním prihlášok na základe dohôd o vykonaní práce. Na základe rokovania generálneho riaditeľa Národného inšpektorátu práce s predsedom Rady riaditeľov Sociálnej poisťovne boli navrhnuté možné riešenia už pretrvávajúcich problémov. Ide o nevyhnutnosť určitých legislatívnych zmien, ako prostriedku na odstránenie uvedeného problému.  
Na ich eliminovanie sa zváži legislatívna úprava - vypustenie § 231 ods. 3 a 4 zákona č. 461/2003 Z. z. o sociálnom poistení v znení neskorších predpisov, nakoľko Sociálna poisťovňa kapacitne ani technicky nezvláda prihlasovanie poistencov do registra Sociálnej poisťovne faxom, elektronickou poštou alebo prostredníctvom krátkej textovej správy (SMS). Trojdňová lehota je teda bezpredmetná, nakoľko k registrácii poistencov dochádza až po doručení tlačiva v písomnej forme. Tak je teda problematické s určitosťou konštatovať, že určitá osoba je nelegálne zamestnávaná.
Novela zákona o nelegálnej práci a nelegálnom zamestnávaní priniesla, okrem iného, inštitút príbuzných osôb v priamom rade, ktorých vykonávanie práce sa s účinnosťou od 1.7.2006 nebude považovať za nelegálne zamestnávanie za osobitných podmienok, určených zákonom. Poznatky z kontrol, uskutočnených v 2. polroku 2006, budú zohľadňovať aj túto skutočnosť.